
Informatīvais ziņojums "Vispārējās izglītības satura pilnveide"

· 1. Pieņemt zināšanai iesniegto informatīvo ziņojumu.
· 2. Atbalstīt vispārējās izglītības satura pilnveidi, ievērojot valsts izglītības standartu un pirmsskolas vadlīniju struktūru un pamatprincipus, nodrošinot regulāru, datos un pētījumos balstītu satura aktualizāciju, tai skaitā plānoto skolēnam sasniedzamo rezultātu mācību jomās precizēšanu.
· 3. Valsts izglītības attīstības aģentūrai turpināt darbu pie informatīvajā ziņojumā noteikto vispārējās izglītības satura pilnveides uzdevumu īstenošanas Latvijas vēstures satura stiprināšanai, kolektīvās dziedāšanas un ģimenes veselības mācības satura izstrādē un ieviešanā, tai skaitā:
· 3.1. 2026./2027. mācību gadā nodrošināt pedagogiem profesionālās kompetences pilnveides pasākumus un metodisko atbalstu aktualizēto mācību priekšmetu programmu paraugu īstenošanai mācību procesā no 2026./2027. mācību gada;
· 3.2. līdz 2027. gada 30. aprīlim, konsultējoties ar sociālajiem un sadarbības partneriem, izstrādāt ģimenes vērtību un veselībpratības moduļa saturu, veikt tā kartējumu atbilstoši mācību jomām un audzināšanas saturam un aktualizēt attiecīgo mācību priekšmetu programmu paraugus;
· 3.3. no 2027. gada 1. septembra aktualizētos sociālo zinību, sociālo zinību un vēstures, Latvijas un pasaules vēstures un mūzikas mācību priekšmetu programmu paraugus noteikt par valsts noteiktajiem mācību priekšmetu programmu paraugiem, nodrošinot to pakāpenisku ieviešanu un īstenošanu izglītības iestāžu mācību procesā.
· 4. Valsts izglītības attīstības aģentūrai līdz 2026. gada 30. novembrim izveidot izglītības satura ekspertu padomes vispārējās izglītības satura regulārai pārskatīšanai un aktualizēšanai, nodrošinot izglītības jomu ekspertu, pedagogu profesionālo organizāciju, sociālo un sadarbības partneru iesaisti.
· 5. Valsts izglītības attīstības aģentūrai iesniegt attiecīgajām konsultatīvajām padomēm izvērtēšanai priekšlikumus par grozījumiem valsts izglītības standartos, paredzot vēsturi noteikt par patstāvīgu mācību priekšmetu pamatizglītības 4.–6. klašu posmā un par atsevišķu mācību priekšmeta kursu profesionālās vidējās izglītības programmās un, ņemot vērā konsultatīvo padomju izvērtējumu, līdz 2027. gada 31. martam iesniegt Izglītības un zinātnes ministrijai priekšlikumus par nepieciešamajiem grozījumiem normatīvajā regulējumā.
· 6. Izglītības un zinātnes ministrijai, konsultējoties ar sociālajiem un sadarbības partneriem, līdz 2026. gada 31. decembrim izstrādāt risinājumus un izvērtēt riskus normatīvā regulējuma grozījumiem, nosakot, ka pamatizglītībā ir obligāti piemērojami valsts noteiktie mācību priekšmetu programmu paraugi, paredzot, ka izglītības iestāde ir tiesīga izstrādāt un īstenot autorprogrammu attiecīgajam mācību priekšmetam un klasei, ja tajā pilnā apjomā ir ietverts attiecīgās klases mācību priekšmeta programmas paraugā noteiktais mācību saturs un sasniedzamie rezultāti.
· 7. Izglītības un zinātnes ministrijai sadarbībā ar Valsts izglītības attīstības aģentūru līdz 2027. gada 31. decembrim sagatavot priekšlikumus normatīvā regulējuma pilnveidei, lai pamatizglītības posmā noteiktu skaidras un pamatotas prasības mācību stundu skaita izmaiņām un mācību priekšmetu integrēšanai, kā arī nodrošinātu faktiski notikušo mācību stundu atbilstību mācību plānam un mācību procesa nepārtrauktību valsts pārbaudes darbu norises laikā.
· 8. Izglītības un zinātnes ministrijai sadarbībā ar Valsts izglītības attīstības aģentūru līdz 2027. gada 31. martam izstrādāt priekšlikumus valsts iesaistei mācību līdzekļu, tai skaitā mācību grāmatu, metodiskā atbalsta materiālu un digitālo mācību resursu izstrādē un pieejamības nodrošināšanā, procesā konsultējoties ar sociālajiem un sadarbības partneriem, lai katram skolēnam būtu pieejami mācībām nepieciešamie mācību līdzekļi un pedagogiem metodiskā atbalsta materiāli mācību procesa īstenošanai.
· 9. Izglītības un zinātnes ministrijai veikt nepieciešamā papildu valsts budžeta finansējuma apmēra aprēķinus mācību līdzekļu kvalitatīvai nodrošināšanai, aprēķinu veikšanas procesā konsultējoties ar sociālajiem un sadarbības partneriem, un iesniegt tos Finanšu ministrijā kārtējā gada un vidējā termiņa valsts budžeta izstrādes ietvaros.

